
<19 Szabadfogású Számítógép Kiállítás a Lumúban
A C3 Kulturális és Kommunikációs Központ idén hetedik alkalommal rendez kiállítást a <19 Szabadfogású Számítógép verseny nyerteseinek. Érdemes ellátogatni, hiszen a kiállítás interaktív módon mutatja be a legmeghökkentőbb, kreatívabb, fantáziadúsabb és újszerűbb alkotásait a 19 év alatti korosztálynak, ráadásul itt minden számítógéppel készült! A kiállítás a Ludwig Múzeumban látható december 6-14-ig. További információ: verseny.c3.hu

A <19 Szabadfogású Számítógép versenyre idén is bármivel pályázhattak a fiatalok, ami számítógéppel készült: lehetett az játék, honlap, szoftver, animáció vagy robot, a lényeg az volt, hogy a pályamű ötletes és újszerű legyen. A kiállításon megtekinthető alkotások pedig mintegy 500 pályamunka közül lettek kiválasztva és méltán bizonyítják a 19 év alatti korosztályban rejlő leleményességet. Találhatunk a kiállított alkotások között - sok más egyéb izgalmas mű mellett - verselés segítő programot, egy 14 éves ifjonc által létrehozott internetes rádiót, vagy akár egy olyan kétszemélyes játékot, mely igencsak próbára teszi az ember képességeit.
„Az a természetesség, mellyel a fiatal alkotók mindennapos szerszámként használják a korszerű informatikai eszközök nyújtotta lehetőséget, frappánsan igazolja versenyünk legfőbb célját: segítsünk kreatív energiákat felszabadítani a számítógép használatán keresztül”- Szegedy-Maszák Zoltán, a Képzőművészeti Egyetem rektorhelyettese, zsűritag.

A díjnyertes pályamunkák mellett külföldi társrendezvények - az osztrák Ars Electronica U19, a német Medienkulturzentrum MB21 és a svájci bugnplay.ch - díjazott alkotásai is megtekinthetők, így a látogatók össze tudják mérni a magyar, illetve az európai műveket. 

A december 14-ig látható kiállítás megtekintéséhez ízelítő a verseny.c3.hu című honlapon található. A nyertes pályamunkákból honlap készül, amely a díjkiosztó ünnepség után (december 6-tól) tekinthető meg a verseny.c3.hu/nyertesek oldalon.

A C3 Kulturális és Kommunikációs Központ Alapítvány 1996 óta foglalkozik a digitális kultúra terjesztésével, elismerést és ismertséget pedig számtalan európai együttműködésen alapuló nagyszabású médiaművészeti kiállításával, kutatás-fejlesztési projektjeivel - mint például a Freemail kifejlesztésével - és nem utolsósorban az immáron hetedik éve megrendezett <19 Szabadfogású Számítógép versennyel váltott ki.

A kiállítás alkotói:

Gutema Dávid,18 éves, József Attila – Eszmélet, videó
Glázer Ádám, Bor Zsuzsanna, 18 évesek, My Computer, videó
Cseh Vanessa, 14 éves, Ősz, videó
Horváth Sebő, 12 éves, Mesevilág, grafika
Bereczky Sarolta, 13 éves, Emberi érzések, videó
Szabó Kornél, 15 éves, Ung, grafika
Vecsey Balázs, 18 éves, GalambVadászat, játék
Kincses Domonkos, 11 éves, LEGOlas, videó
Zombory Gábor, 14 éves, Z-Rádió, internetes rádió
Viczián Gábor, 14 éves, idegölő, játék
Varga Attila, 18 éves, Verselés segítő, program
Németh család kicsik: Németh Violetta, Németh Dávid, 9 és 4 éves, Hallod -e te Kati?, videó
Filin Ilia, 16 éves, KirályVagyok.com, weblap
Fodor Papp Péter, 9 éves, Peti próbálkozásai, grafika

